b'\n_START_ARTICLE_\nBenua Madona\n_START_SECTION_\nApie paveiksl\xc4\x85\n_START_PARAGRAPH_\nSp\xc4\x97jama, kad paveikslas sukurtas 1478-80 m. ir buvo vienu pirm\xc5\xb3j\xc5\xb3 savaranki\xc5\xa1ko Leonardo darb\xc5\xb3 po to, kai jis paliko Andrea del Verrocchio dirbtuves ir prad\xc4\x97jo savaranki\xc5\xa1k\xc4\x85 karjer\xc4\x85. Leonardas u\xc5\xbera\xc5\xa1uose mini, kad 1478 m. jis prad\xc4\x97jo 2 Madonos paveikslus (kitas, sp\xc4\x97jama, yra \xe2\x80\x9eMadona su gvazdiku\xe2\x80\x9c Senojoje pinakotekoje Miunchene). Paveikslas buvo gerai \xc5\xbeinomas to meto dailininkams. Sp\xc4\x97jama, kad juo r\xc4\x97m\xc4\x97si Lorenzo di Credi ir Rafaelis, tapydami savus Madon\xc5\xb3 paveikslus, kuriuose vaizduojamas k\xc5\xabdikis Kristus, tiesiantis rankas paimti g\xc4\x97l\xc4\x99 i\xc5\xa1 Madonos rank\xc5\xb3. \xe2\x80\x9eBenua Madona\xe2\x80\x9c, savo ruo\xc5\xbetu, gali b\xc5\xabti paremta kiek ankstesniu Leonardo mokytojo Andrea del Verrocchio darbu. Skirtingai nuo Verrocchio quattrocento stiliaus darbo Leonardo paveikslas \xc4\xafsuptas \xc4\xaf \xc5\xa1velnius \xc5\xa1e\xc5\xa1\xc4\x97lius ir jame panaudotos Leonardui b\xc5\xabdingos chiaroscuro ir sfumato technikos, leid\xc5\xbeian\xc4\x8dios pavaizduoti paveikslo veik\xc4\x97jus beveik realisti\xc5\xa1kai tikrais._NEWLINE_\xc5\xa0imtme\xc4\x8diais paveikslas buvo laikomas prarastu, kai 1909 m. j\xc4\xaf sensacingai Sankt Peterburge eksponavo architektas Leontijus Benua. I\xc5\xa1 to kilo paveikslo pavadinimas. Buvo atsekta paveikslo istorija. \xc4\xae Benua rankas paveikslas pateko i\xc5\xa1 jo \xc5\xbemonos t\xc4\x97vo, pirklio Aleksandro Sapo\xc5\xbenikovo kolekcijos. Pat\xc4\xaf paveiksl\xc4\x85 \xc4\xaf Rusij\xc4\x85 i\xc5\xa1 Italijos apie 1790 m. atgabeno pirklys Aleksandras Korsakovas, po kurio mirties jo s\xc5\xabnus pardav\xc4\x97 paveiksl\xc4\x85 Sapo\xc5\xbenikovui. Leontijaus \xc5\xbemona Marija Benua apie 1912 m. nusprend\xc4\x97 j\xc4\xaf parduoti. \xc5\xbdymus to meto paveiksl\xc5\xb3 perpardavin\xc4\x97tojas Joseph Duveen pasi\xc5\xabl\xc4\x97 500 000 frank\xc5\xb3 u\xc5\xbe j\xc4\xaf. Rusijos visuomen\xc4\x97 organizavo rinkliav\xc4\x85, kad paveiksl\xc4\x85 b\xc5\xabt\xc5\xb3 galima nupirkti ir jis likt\xc5\xb3 Rusijoje. Marija Benua, taip pat, nor\xc4\x97jo, kad jis likt\xc5\xb3 Rusijoje. Paveiksl\xc4\x85 u\xc5\xbe beveik simbolin\xc4\x99 150 000 rubli\xc5\xb3 sum\xc4\x85 1914 m. \xc4\xafsigijo Ermita\xc5\xbeas. Suma buvo i\xc5\xa1mok\xc4\x97ta dalimis, kuri\xc5\xb3 paskutin\xc4\x97 jau po Spalio revoliucijos._NEWLINE_Ruo\xc5\xa1dama paveiksl\xc4\x85 pardavimui Marija Benua kreip\xc4\x97si d\xc4\x97l autenti\xc5\xa1kumo patvirtinimo \xc4\xaf vien\xc4\x85 \xc4\xaftakingiausi\xc5\xb3 to meto menotyrinink\xc5\xb3 Bernard\xc4\x85 Berenson\xc4\x85. Bernardas Berensonas taip apra\xc5\xa1o \xc4\xafsp\xc5\xabd\xc5\xbeius: \xe2\x80\x9eVien\xc4\x85 nelaiming\xc4\x85 dien\xc4\x85 buvau pakviestas susipa\xc5\xbeinti su \xe2\x80\x9eMadona Benua\xe2\x80\x9c ... \xc5\xa0iurpokas senut\xc4\x97s vaiduoklis \xc5\xbeaid\xc5\xbeia su k\xc5\xabdikiu: jo veidas primena tu\xc5\xa1\xc4\x8di\xc4\x85 kauk\xc4\x99, prie kurios pridurtas i\xc5\xa1sip\xc5\xabt\xc4\x99s k\xc5\xabnelis ir gal\xc5\xabn\xc4\x97s ... Ir visgi man teko pripa\xc5\xbeinti, kad \xc5\xa1is siaubingas k\xc5\xabrinys priklauso Leonardui da Vin\xc4\x8diui.\xe2\x80\x9c'